CELEX ID: 32010R0765
Publication Date: 2010-08-25

Document:
KOMISIJOS REGLAMENTAS (ES) Nr. 765/2010
2010 m. rugpjūčio 25 d.
kuriuo iš dalies keičiami Europos Parlamento ir Tarybos reglamento (EB) Nr. 396/2005 II ir III priedai dėl didžiausios leidžiamosios chlorotalonilo, klotianido, difenokonazolo, fenheksamido, flubendiamido, nikotino, spirotetramato, tiakloprido ir tiametoksamo likučių koncentracijos tam tikruose produktuose ar ant jų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
Didžiausia leidžiamoji chlorotalonilo, fenheksamido ir tiakloprido likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Klotianido, difenokonazolo, flubendiamido, spirotetramato ir tiametoksamo DLK nustatyta Reglamento (EB) Nr. 396/2005 III priedo A dalyje. Ligi šiol konkreti nikotino DLK nebuvo nustatyta, o medžiaga nebuvo įtraukta į Reglamento (EB) Nr. 396/2005 IV priedą.
(2)
Vadovaujantis procedūra, nustatyta 1991 m. liepos 15 d. Tarybos direktyvoje 91/414/EEB dėl augalų apsaugos produktų pateikimo į rinką (2), pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos difenokonazolo, DLK, kad šį produktą būtų galima naudoti griežčiams ir ropėms apsaugoti.
(3)
Pateikta paraiška leisti naudoti chlorotalonilą miežiams apsaugoti. Atsižvelgiant į šią paraišką, būtina nustatyti DLK galvijų, avių ir ožkų mėsoje, riebaluose, kepenyse, inkstuose ir piene, nes grūdai naudojami pašarams, kuriuose gali būti šios medžiagos likučių. Pateikta paraiška leisti naudoti fenheksamidą salotoms apsaugoti. Pateikta paraiška leisti naudoti flubendiamidą baklažanams, moliūgams ir pupelėms su ankštimis apsaugoti. Pateikta paraiška leisti naudoti spirotetramatą svogūnams apsaugoti. Pateikta paraiška leisti naudoti tiaklopridą braškėms apsaugoti, šiai kombinacijai CODEX taip pat nustatyta DLK. Pateikta paraiška leisti naudoti tiametoksamą morkoms apsaugoti. Atsižvelgiant į klotianido likučius, susidarančius naudojant tiametoksamą, taip pat būtina pakeisti klotianido DLK morkoms apsaugoti.
(4)
Atitinkamos valstybės narės įvertino pateiktas paraiškas, kaip nurodyta Reglamento (EB) Nr. 396/2005 8 straipsnyje, ir pateikė vertinimo ataskaitas Komisijai.
(5)
Komisija gavo informacijos iš valstybių narių ir verslo operatorių dėl nikotino kiekio laukiniuose grybuose, kuri rodo, kad laukiniuose grybuose nikotino likučių kiekis yra didesnis nei tame reglamente nustatyta numatytoji 0,01 mg/kg DLK vertė.
(6)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, jei reikia, gyvūnams, ir pateikė pagrįstas nuomones dėl siūlomos medžiagų DLK (3). Nikotino atveju Komisija paprašė Tarnybos pateikti nuomonę dėl nikotino likučių grybuose keliamo pavojaus visuomenės sveikatai. Atsižvelgdama į problemos svarbą, Tarnyba pateikė ne pagrįstą nuomonę, o pranešimą, kuriame nurodė keletą klausimų, dėl kurių išlieka neaiškumų (4). Šias nuomones ir pranešimą Tarnyba pateikė Komisijai, valstybėms narėms ir visuomenei.
(7)
Tarnyba pagrįstose nuomonėse padarė išvadą, kad įgyvendinti visi teiktinai informacijai keliami reikalavimai ir pareiškėjų prašomi DLK pakeitimai yra priimtini vartotojų saugos atžvilgiu, remiantis poveikio vartotojams vertinimu, atliktu atsižvelgiant į 27 konkrečias Europos vartotojų grupes. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų maisto produktų nekeltų pavojaus viršyti leistinos paros dozės (LPD) arba ūmaus poveikio etaloninės dozės (ŪPED).
(8)
Dėl nikotino laukiniuose grybuose Tarnyba atkreipia dėmesį į tai, kad jos pranešime nurodyti klausimai, dėl kurių išlieka neaiškumų, ir apribojimai. Be pranešimo, nagrinėjant šios medžiagos kiekį laukiniuose grybuose 2009 m. surinkti stebėsenos duomenys. Šiuos duomenis surinko valstybės narės, maisto tvarkymo subjektai ir Kinijos vyriausybė, ir iš jų buvo matyti, kad nikotino koncentracija laukiniuose grybuose skiriasi atsižvelgiant į šaltinį ir rūšį, tačiau beveik visų ėminių atveju viršija numatytąją 0,01 mg/kg DLK vertę. Šie rezultatai įrodo, kad laukiniuose grybuose, ypač tikriniuose baravykuose (Boletus edulis), neišvengiamai yra nikotino. Todėl, atsižvelgiant į turimus stebėsenos duomenis ir Tarnybos nuomonę, tikslinga nustatyti laikiną nikotino DLK laukiniuose grybuose. Ši laikina DLK turėtų būti persvarstyta per dvejus metus, siekiant įvertinti naujus duomenis ir informaciją, kurie bus gauti, taip pat mokslinius įrodymus dėl natūralaus nikotino buvimo arba susidarymo laukiniuose grybuose.
(9)
Remiantis Tarnybos pagrįstomis nuomonėmis bei pranešimu, ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies a punkte nustatytus reikalavimus.
(10)
Todėl Reglamentą (EB) Nr. 396/2005 reikėtų atitinkamai iš dalies pakeisti.
(11)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. rugpjūčio 25 d.

EuroVoc Classification:
Level 1: 100147
100155
100160
100156
Level 2: 100244
100269
100249
100195
100250
Level 3: 138
2723
1277
1362
2090
2014
2711
All Descriptors: 1277
2711
2723
2739
2836
2985
3135
3469